Bryssel 22.12.2004

KOM(2004) 822 lopullinen

2004/0282 (ACC)

Ehdotus:

NEUVOSTON ASETUS

lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa annetun asetuksen (EY) N:o 2193/2003 muuttamisesta ja sen soveltamisen keskeyttämisestä

(komission esittämä)

PERUSTELUT

Maailman kauppajärjestö (WTO) on useissa Euroopan yhteisöjen (EY) pyynnöstä tekemissään päätöksissä todennut, että Amerikan yhdysvaltojen (Yhdysvallat) ulkomaankauppayhtiöitä koskeva tukijärjestelmä, myös sellaisena kuin se on muutettuna ulkomaankauppayhtiöitä ja ulkomaankauppatuloja koskevalla lainsäädännöllä ( Foreign Sales Corporation ja Extraterritorial Income -lait, FSC/ETI), merkitsee laitonta vientitukea yhdysvaltalaisille yrityksille, joiden saama hyöty on vuodesta 2000 ollut noin 4 miljardia Yhdysvaltojen dollaria vuosittain. WTO antoi kyseisten päätösten tekemisen jälkeen 7. toukokuuta 2003 EY:lle luvan ottaa käyttöön enintään kyseisten Yhdysvaltojen laittomien tukien suuruiset vastatoimenpiteet arvon perusteella kannettavien 100 prosentin lisätullien muodossa tiettyjen Yhdysvalloista peräisin olevien tuotteiden tuonnissa. Kyseisten tuotteiden valinnassa kuultiin kansalaisia, jäsenvaltioita ja komission yksiköitä. Neuvosto antoikin 8. joulukuuta 2003 asetuksen (EY) N:o 2193/2003[1] lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa.

Neuvoston asetuksessa (EY) N:o 2193/2003 säädetään, että vastatoimenpiteet kumotaan sen jälkeen, kun Yhdysvallat on täysimääräisesti toteuttanut WTO:n riitojenratkaisuelimen suosituksen[2].

Yhdysvallat on nyt antanut FSC/ETI-lainsäädännön kumoamista koskevan säädöksen nimeltä The American Jobs Creation Act of 2004 , jäljempänä ’kumoava säädös’. FSC-tukijärjestelmän kumoaminen on merkittävä ja tervetullut askel kohti tämän pitkään jatkuneen kiistan ratkaisemista. Kumoavaan säädökseen sisältyy kuitenkin siirtymäsäännöksiä ja voimassa olevien sääntöjen jatkamista koskevia säännöksiä, jotka eivät näytä olevan yhteensopivia WTO:n sääntöjen kanssa. Kumoavassa säädöksessä säädetään muun muassa, että yhdysvaltalaiset viejät voivat saada FSC/ETI-etuja vielä vuoden 2006 loppuun saakka (80 prosentin tasoisina vuonna 2005 ja 60 prosentin tasoisina vuonna 2006) ja eräissä tapauksissa määrittelemättömän ajan tämän jälkeen. WTO:ssa on tämän vuoksi aloitettu kumoavaa säädöstä koskeva riitojenratkaisumenettely. WTO:n riitojenratkaisumenettelyssä ratkaistaan siirtymäkautta ja voimassa olevien sääntöjen jatkamista koskevien kumoavan säädöksen säännösten yhteensopivuus WTO:n sääntöjen kanssa. Riitojenratkaisuelimen aiemmat päätökset huomioon ottaen on odotettavissa, että WTO pitää myös kumoavan säädöksen kyseisiä säännöksiä yhteensopimattomina WTO:n sääntöjen kanssa.

Komissio pitää aiheellisena keskeyttää voimassa olevien EY:n vastatoimenpiteiden soveltaminen WTO:n riitojenratkaisumenettelyn ollessa kesken huolimatta siitä, että Yhdysvallat kieltäytyy tekemästä saman sen EY:hyn soveltamien, hormonilihakiistaan liittyvien vastatoimien suhteen. Soveltamisen keskeyttämiselle on kolme perustetta: 1) se on osoitus sen tunnustamisesta, että Yhdysvallat on päättänyt jonkin verran parantaa kansainvälisten velvoitteidensa noudattamista tässä tapauksessa, 2) sillä pyritään kannustamaan Yhdysvaltoja vastaaviin toimiin muissa ajankohtaisissa tapauksissa, joissa sen toiminta on WTO:n sääntöjen vastaista (esim. nk. Byrd Amendment ja hormonit), ja 3) se on järjestelmän periaatteiden mukaista (vastatoimenpiteitä ei pitäisi soveltaa, ellei WTO ole tehnyt päätöstä).

Riitojenratkaisumenettely saataneen päätökseen vuonna 2005. Huomattakoon, että vastatoimenpiteiden soveltamisen keskeyttäminen on yksipuolinen toimi, joka ei millään tavalla vaikuta EY:n oikeuteen soveltaa edelleen vastatoimenpiteitä, joille riitojenratkaisuelin on jo antanut luvan. Vastatoimenpiteet otetaan näin ollen uudelleen käyttöön 1. tammikuuta 2006 (tai myöhemmin, ellei riitojenratkaisumenettelyä ole siihen mennessä saatu päätökseen) 60 prosentin suuruisina tällä hetkellä sallitusta tasosta, ellei EY muuta päätä.

Vastatoimenpiteet aiotaan ottaa uudelleen käyttöön, jotta Yhdysvallat saataisiin noudattamaan WTO-velvoitteitaan täysipainoisesti ja erityisesti poistamaan FSC/ETI-tukien ylläpidosta johtuvan kilpailun vääristymisen. Komissio esittää tämän vuoksi ennen vastatoimenpiteiden uudelleen käyttöön ottamista neuvostolle kertomuksen riitojenratkaisumenettelyn tuloksista sekä muusta asiaan liittyvästä kehityksestä. Vastatoimenpiteitä ei tietenkään pitäisi ottaa uudelleen käyttöön, jos WTO:n toimivaltaiset elimet ovat todenneet kumoavan säädöksen olevan WTO:n sääntöjen mukainen tai jos päästään yhteiseen ratkaisuun, jolla sääntörikkomus poistuu.

Tämän vuoksi ehdotetaan, että neuvoston asetuksen (EY) N:o 2193/2003 soveltaminen keskeytetään (31. joulukuuta 2005 saakka tai siihen saakka, kun on kulunut 60 päivää siitä, kun WTO on vahvistanut FSC-tuen muiden näkökohtien yhteensopimattomuuden WTO:n sääntöjen kanssa sen mukaan, kumpi päivämäärä on myöhempi) ja että vastatoimenpiteet otetaan uudelleen käyttöön 1. tammikuuta 2006 (alennetun tasoisina yhdysvaltalaisten viejien saamien FSC/ETI-etujen pienenemisen vuoksi), ellei neuvosto komission ehdotuksesta muuta päätä ennen kyseistä päivää.

Vastatoimenpiteiden soveltamisen keskeyttäminen edellyttää neuvoston toimia EY:n perustamissopimuksen 133 artiklan mukaisesti. Tämän vuoksi olisi annettava komission ehdotuksesta uusi neuvoston asetus, jolla keskeytetään neuvoston asetuksen (EY) N:o 2193/2003 soveltaminen.

2004/0282 (ACC)

Ehdotus:

NEUVOSTON ASETUS

lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa annetun asetuksen (EY) N:o 2193/2003 muuttamisesta ja sen soveltamisen keskeyttämisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen[3],

sekä katsoo seuraavaa:

Maailman kauppajärjestön (WTO) riitojenratkaisuelin antoi 7 päivänä toukokuuta 2003 yhteisölle luvan ottaa käyttöön 4 043 miljoonan Yhdysvaltojen dollarin suuruiset vastatoimenpiteet tiettyjen Amerikan yhdysvalloista peräisin olevien tuotteiden tuonnissa arvon perusteella kannettavien 100 prosentin lisätullien muodossa. Neuvosto antoikin 8. joulukuuta 2003 asetuksen (EY) N:o 2193/2003[4] lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa.

The American Jobs Creation Act of 2004 -lain antamisen jälkeen katsotaan aiheelliseksi keskeyttää lisätullien soveltaminen niin, että soveltamista jatketaan vasta 1 päivänä tammikuuta 2006 tai 60 päivän kuluttua WTO:n riitojenratkaisuelimen vahvistettua edellä mainitun lain tiettyjen näkökohtien yhteensopimattomuuden WTO:n sääntöjen kanssa sen mukaan, kumpi päivämäärä on myöhempi,

ON ANTANUT TÄMÄN ASETUKSEN:

1 artikla

1. Keskeytetään asetuksen (EY) N:o 2193/2003 soveltaminen.

2 artikla

2. Asetuksen (ETY) N:o 2193/2003, lukuun ottamatta 2 artiklan 1 kohtaa, soveltamista jatketaan 1 päivänä tammikuuta 2006 tai 60 päivän kuluttua WTO:n riitojenratkaisuelimen vahvistettua Amerikan yhdysvaltojen The American Jobs Creation Act of 2004 -lain tiettyjen näkökohtien yhteensopimattomuuden Yhdysvaltojen WTO-velvoitteiden kanssa sen mukaan, kumpi päivämäärä on myöhempi.

3. Komissio julkaisee ennen tämän määräajan päättymistä Euroopan unionin virallisessa lehdessä ilmoituksen siitä, että tällainen vahvistus on annettu.

4. Muutetaan asetuksen (EY) N:o 2193/2003 2 artiklan 1 kohta seuraavasti:

”1. Tämän asetuksen liitteessä lueteltuihin Amerikan yhdysvalloista peräisin oleviin tuotteisiin sovelletaan neuvoston asetuksen (ETY) N:o 2913/92[5] mukaisen tullin lisäksi 14 prosentin arvotullia”.

3 artikla

5. Korvataan asetuksen (EY) N:o 2193/2003 liite tämän asetuksen liitteellä.

4 artikla

6. Tämä asetus tulee voimaan päivänä, jona se julkaistaan Euroopan unionin virallisessa lehdessä .

7. Edellä olevaa 3 artiklaa sovelletaan siitä päivästä, jona asetuksen (EY) N:o 2193/2003 soveltamista jatketaan 2 artiklan 1 kohdan mukaisesti.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE

Tuotteet, joihin sovelletaan lisätulleja, yksilöidään niiden yhdistetyn nimikkeistön (CN) kahdeksannumeroisella koodilla. Yhdistetyn nimikkeistön kaksinumeroiset ryhmät annetaan ainoastaan tiedoksi. Koodien kuvaus on tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 (sellaisena kuin se on viimeksi muutettuna komission asetuksella (EY) N:o 1810/2004, EYVL L 290, 30.10.2004, s. 1) liitteessä I.

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

[1] EUVL L 328, 17.12.2003, s. 3.

[2] Ks. neuvoston asetuksen (EY) N:o 2193/2003 3 artikla.

[3] EUVL C …, …, s. …

[4] EUVL L 328, 17.12.2003, s. 3.

[5] EYVL L 302, 19.10.1992, s. 1.